**ORDONANȚĂ DE URGENȚĂ**

**pentru modificarea și completarea Legii nr. 263/2010 privind sistemul unitar de pensii publice**

Având în vedere modificările legislative din ultima perioadă de timp cu incidență asupra prevederilor Legii nr. 263/2010 privind sistemul unitar de pensii publice, cu modificările și completările ulterioare,

Luând în considerare intrarea în vigoare, începând cu data de 1 ianuarie 2016, a Legii nr. 223/2015 privind pensiile militare de stat, cu modificările și completările ulterioare;

Ținând seama de prevederile Legii nr. 227/2015 – Codul Fiscal, cu modificările și completările ulterioare;

Având în vedere prevederile Legii nr. 24/2000 privind tehnica legislativă, cu modificările și completările ulterioare;

Luând în considerare faptul că, toate aceste modificări legislative au avut efecte în aplicarea Legii nr. 263/2010, cu modificările și completările ulterioare;

În considerarea faptului că aceste elemente vizează interesul general public şi constituie situaţii de urgenţă şi extraordinare a căror reglementare nu poate fi amânată;

În temeiul <LLNK 11991 0221 202 115 56>art. 115 alin. (4) din Constituţia României, republicată,

Guvernul României adoptă prezenta ordonanţă de urgenţă.

**ART. I -**  Legea nr. 263/2010 privind sistemul unitar de pensii publice, publicată în Monitorul Oficial al României, Partea I, nr. 852 din 20 decembrie 2010, cu modificările și completările ulterioare, se modifică şi se completează după cum urmează:

**1. La articolul 3 alineatul (1), litera a) se modifică și va avea următorul cuprins:**

”a) *asigurat* - persoana fizică pentru care angajatorul este obligat să reţină şi să achite contribuţia de asigurări sociale, precum şi persoana fizică ce achită, în nume propriu, contribuţia de asigurări sociale, conform prezentei legi;”

**2. La articolul 3, alineatul (1), litera b) se abrogă.**

**3. La articolul 3 alineatul (1), litera c) se modifică și va avea următorul cuprins:**

b) *contract de asigurare socială* - contractul încheiat, voluntar, între persoane fizice şi casele teritoriale de pensii în scopul asigurării în sistemul public de pensii în vederea obținerii pensiei pentru limită de vârstă sau **în vederea completării venitului asigurat utilizat la calculul acestei categorii de pensie.”**

**4. La articolul 3, alineatul (1), litera e) se modifică și va avea următorul cuprins:**

”e) *declarație individuală de asigurare – „Declaraţie privind îndeplinirea condiţiilor de încadrare în categoria persoanelor asigurate obligatoriu în sistemul public de pensii”,* respectiv declarația fiscală pe baza căreia se realizează declararea veniturilor care reprezintă baza lunară de calcul a contribuției de asigurări sociale în cazul persoanelor care realizează venituri din activități independente și care constituie, pentru aceste persoane, documentul pe baza căruia se stabilește, în sistemul public de pensii, stagiul de cotizare și punctajul lunar, anual și mediu anual;”

**5. La articolul 3, alineatul (1), litera f) se modifică și va avea următorul cuprins:**

”f) *declaratie* *nominală de asigurare – ”Declaraţia privind obligaţiile de plată a contribuţiilor sociale, impozitului pe venit şi evidenţa nominală a persoanelor asigurate*”, respectiv declarația fiscală pe baza căreia se realizează declararea veniturilor care reprezintă baza lunară de calcul a contribuției de asigurări sociale în cazul persoanelor care realizează venituri din activități dependente, care constituie, pentru aceste persoane, documentul pe baza căruia se stabilește stagiul de cotizare și punctajul lunar, anual și mediu anual;”

**6. La articolul 3, alineatul (1), litera i) se abrogă.**

**7. La articolul 3, alineatul (1), litera l) se modifică și va avea următorul cuprins:**

”l) *punctaj lunar* - numărul de puncte realizat de asigurat într-o lună, calculat prin raportarea câştigului salarial brut lunar sau, după caz, a venitului lunar asigurat, care a constituit baza de calcul a contribuţiei de asigurări sociale, la câştigul salarial mediu brut din luna respectivă, comunicat de Institutul Naţional de Statistică”;

**8. La articolul 3, alineatul (1), litera q) se abrogă.**

**9. La articolul 3, alineatul (2) se modifică şi va avea următorul cuprins:**

”(2) În sensul prezentei legi, prin câştig salarial brut/salariu lunar brut se înţelege veniturile din salarii sau asimilate salariilor care constituie baza de calcul a contributiei de asigurari sociale, conform prevederilor Legii nr. 227/2015 privind Codul fiscal, cu modificările și completările ulterioare, denumită în continuare Codul fiscal, pentru perioadele ulterioare datei de 31 martie 2001”.

**10. La articolul 4, alineatul (2) se modifică și vor avea următorul cuprins:**

”(2) Administrarea sistemului public de pensii se realizează prin CNPP, care funcționează și îndeplinește atribuţiile prevăzute de prezenta lege.”

**11. La articolul 6, alineatul (1), punctul I, litera a) se modifică şi va avea următorul cuprins:**

”I. a) persoanele care desfășoară activități pe bază de contract individual de muncă;”

**12. La articolul 6, alineatul (1), punctul I, litera c) se abrogă.**

**13. La articolul 6, alineatul (1), punctul I, litera d) se modifică şi va avea următorul cuprins:**

”d) alte persoane care realizează venituri din desfășurarea unei activități dependente pentru care se datorează contribuție de asigurări sociale, potrivit prevederilor Codului fiscal.”

**14. La articolul 6, alineatul (1), punctul IV se modifică şi va avea următorul cuprins:**

“IV. persoanele care realizează venituri din activităţi independente, pentru care se datorează contribuţie de asigurări sociale, conform prevederilor Codului fiscal.”

**15. La articolul 6, punctul V se abrogă.**

**16. La articolul 6 alineatul (2) se modifică și va avea următorul cuprins:**

”(2) Orice persoană se poate asigura în sistemul public de pensii în baza unui contract de asigurare socială, în vederea obținerii pensiei pentru limită de vârstă și, după caz, în vederea completării venitului asigurat utilizat la calculul acestei categorii de pensie.”

**17. Alineatele (1) și (3) ale articolului 7 se modifică și vor avea următorul cuprins:**

”(1) Persoanele juridice sau fizice la care îşi desfăşoară activitatea asiguraţii prevăzuţi la art. 6 alin. (1) pct. I şi II, denumite în continuare angajatori, precum și instituţiile care efectuează plata drepturilor de şomaj pentru şomerii prevăzuţi la art. 6 alin. (1) pct. III, sunt obligate să întocmească şi să depună, la organul fiscal competent, declaraţia nominală de asigurare.

………………………………………………………………………………

(3) Termenele şi modalităţile de depunere a declaraţiilor prevăzute la alin. (1) şi (2) sunt prevăzute în Codul fiscal.”

**18. Articolul 8 se abrogă.**

**19. Articolul 9 se abrogă.**

**20. La articolul 10, alineatul (1) se modifică și va avea următorul cuprins:**

”(1) Pentru perioadele de după 31 martie 2001, informațiile preluate din declaraţia nominală de asigurare prevăzută la art. 7 alin. (1) şi (2) constituie elementele pe baza cărora se stabileşte stagiul de cotizare în sistemul public de pensii şi punctajul anual pentru asiguraţii sistemului public de pensii.”

**21. La articolul 10, alineatul (2) se abrogă.**

**22. La articolul 10, alineatul (3) se modifică și va avea următorul cuprins:**

”(3) În situaţiile în care, pentru perioadele prevăzute la alin. (1), derularea raporturilor de muncă sau de serviciu nu poate fi dovedită prin declaraţia nominală de asigurare, în vederea stabilirii stagiului de cotizare şi a punctajului anual, pot fi valorificate şi alte acte doveditoare, întocmite în condiţiile legii”.

**23. La articolul 11 alineatele (1) și (2) se modifică și vor avea următorul cuprins:**

”Art. 11 – (1) Persoanele prevăzute la art. 6 alin.(1) pct. IV sunt asigurate în sistemul public de pensii pe baza declarației individuale de asigurare, înregistrate la organul fiscal competent.

(2) Termenele şi modalităţile de depunere a declaraţiilor prevăzute la alin. (1) sunt prevăzute în Codul fiscal.”

**24. La articolul 11, alineatele (3) și (4) se abrogă.**

**25. La articolul 12, după alineatul (2), se introduce un nou alineat, alineatul (3), cu următorul cuprins:**

”(3) Contractul de asigurare socială se reziliază de drept, din inițiativa casei teritoriale de pensii, în cazul neplății contribuției de asigurări sociale pentru o perioadă de 6 luni consecutive.”

**26. Articolul 13 se modifică şi va avea următorul cuprins:**

“Art. 13 – (1)Venitul asigurat înscris în contractul de asigurare socială poate fi modificat, din inițiativa asiguratului, prin încheierea unui act adiţional la contractul de asigurare socială.

(2) Venitul asigurat în baza contractului de asigurare socială se modifică, din inițiativa asiguratorului, respectiv a casei teritoriale de pensii, parte la contract, ori de câte ori venitul lunar asigurat este mai mic decât nivelul minim prevăzut de lege.”

**27.Articolul 14 se abrogă.**

**28.La articolul 15, alineatele (2), (3) și (4) se modifică și vor avea următorul cuprins:**

”(2) Datele cu caracter personal actualizate pentru toţi cetăţenii români, cetăţenii Uniunii Europene, ai statelor membre ale Spaţiului Economic European, ai Elveţiei şi pentru străinii care au înregistrată rezidenţa/şederea în România, precum şi ale persoanelor pentru care CNPP întocmește documentaţii de plată şi/sau efectuează plata unor prestaţii sociale sunt furnizate acesteia gratuit de către Ministerul Afacerilor Interne, prin Direcţia pentru Evidenţa Persoanelor şi Administrarea Bazelor de Date, după caz.

(3) Datele prevăzute la alin. (2) sunt furnizate gratuit, la cererea CNPP, şi de oricare altă autoritate, instituţie publică sau altă instituţie care deţine astfel de informaţii.

(4) Conținutul, modalitățile și termenele de transmitere a informațiilor prevăzute la alin. (2) și (31) se stabilesc prin protocoale/convenții încheiate între CNPP și instituțiile implicate*.*”

**29. La articolul 15, după alineatul (3) se introduce un nou alineat, alineatul (31), cu următorul cuprins:**

”(31) – În vederea realizării atribuțiilor privind evidența drepturilor și obligațiilor de asigurări sociale, CNPP și casele teritoriale de pensii pot efectua, cu respectarea prevederilor legale în vigoare, schimburi de date cu alte instituții publice și autorități.”

**30. La articolul 16 literele b) și d) se abrogă.**

**31. La articolul 16, litera c) se modifică și va avea următorul cuprins:**

”c) perioada cuprinsă între data de 1 aprilie 2001 și data de 1 ianuarie 2011 în care persoanele au fost asigurate în baza Legii nr. 19/2000 privind sistemul public de pensii și alte drepturi de asigurări sociale, cu modificările și completările ulterioare;”

**32. La articolul 16, după litera c) se introduce o nouă literă, litera c1), cu următorul cuprins:**

”c1) perioada de după data de 31 decembrie 2010, în care persoanele sunt asigurate în sistemul public de pensii conform prezentei legi.”

**33. La articolul 17, alineatul (1) se modifică și va avea următorul cuprins:**

”(1) Constituie stagiu de cotizare şi perioada suplimentară la vechimea în muncă acordată pentru perioadele realizate în grupa I, a II-a, în baza legislaţiei anterioare datei de 1 aprilie 2001, respectiv pentru perioadele realizate în condiţii speciale şi condiţii deosebite de muncă;”

**34. Articolul 18 se modifică și va avea următorul cuprins:**

”Art. 18 - Pentru perioadele ulterioare datei de 1 aprilie 2001 care reprezintă, conform legii, stagiu de cotizare realizat în condiţii deosebite sau în condiţii speciale se acordă perioade suplimentare la vechimea în muncă, care constituie stagii de cotizare în condiţii normale, după cum urmează:

a) 3 luni pentru fiecare an lucrat în condiţii deosebite de muncă;

b) 6 luni pentru fiecare an lucrat în condiţii speciale de muncă.”

**35. La articolul 20 alineatul (2) se modifică și va avea următorul cuprins:**

**”**(2) CNPP înaintează anual Ministerului Muncii si Justitiei Sociale propunerile pentru elaborarea proiectului legii bugetului asigurărilor sociale de stat pentru partea de cheltuieli”.

**36. La articolul 20 alineatul (3) se abrogă.**

**37. La articolul 20 după alineatul (3) se introduc două noi alineate, alineatele (31) și (32), cu următorul cuprins:**

”(31) CNPP îşi menţine calitatea de creditor bugetar numai pentru veniturile bugetare pe care le administrează, reprezentând contribuţii sociale datorate de persoanele fizice asigurate pe bază de contract de asigurare socială, precum şi alte venituri ale bugetului asigurărilor sociale de stat, conform legii.

(32) CNPP şi unităţile din subordinea acesteia efectuează cheltuieli în limita aprobată prin buget şi a creditelor bugetare deschise, în condiţiile legii.”

**38. La articolul 23 alineatul (1) și (4) se modifică şi vor avea următorul cuprins:**

”Art. 23 - (1) Pentru asiguraţii sistemului public de pensii, cu excepţia acelora care au încheiat contracte de asigurare socială, ANAF are obligaţia de a transmite CNPP informaţiile necesare constituirii, în sistemul public de pensii, a stagiului de cotizare realizat şi a punctajului lunar, în vederea acordării prestaţiilor prevăzute de prezenta lege. Procedura de transmitere a informaţiilor între ANAF şi CNPP se stabileşte prin protocol încheiat între cele două instituţii.

………………………………………………………………………………

” (4) Instituţiile prevăzute la alin.(1) îşi acordă reciproc şi gratuit accesul la informaţiile referitoare la declararea contribuţiilor de asigurări sociale din bazele de date pe care le au în administrare.”

**39. La articolul 23 alineatele (2) și (3) se abrogă.**

**40. Articolul 27 se modifică și va avea următorul cuprins:**

”Art. 27 – (1) Contribuabilii sistemului public de pensii sunt cei care datorează contribuții de asigurări sociale și sunt prevăzuți, în mod expres, de Codul fiscal, cu modificările și completările ulterioare, respectiv:

a) persoanele fizice care realizează venituri dintr-o relație de dependență, precum și cele care realizează venituri ca urmare a desfășurării unor activități independente;

b) persoanele juridice și fizice care au calitatea de angajatori, precum și entitățile asimilate angajatorilor.

(2) Sunt contribuabili ai sistemului public de pensii și persoanele fizice care sunt asigurate, conform prezentei legi, pe baza contractului de asigurare socială.

(3) Cotele de contribuţii de asigurări sociale sunt prevăzute în Codul fiscal.”

**41. La articolul 28, alineatul (2) se abrogă.**

**42. La articolul 29, alineatul (2) se abrogă.**

**43. La articolul 30, litera c) de la alineatul (1) se abrogă.**

**44. La articolul 31, alineatele (1) și (3) se modifică și vor avea următorul cuprins:**

”(1) În situația contractului de asigurare socială contribuția de asigurări sociale se datorează de la data încheierii acestuia, în aceeași cotă prevăzută de Codul fiscal pentru persoanele fizice care au calitatea de angajați sau pentru care există obligația plății contribuţiei de asigurări sociale.

..........................................................................................................

(3) – Asiguraţii prevăzuţi la art. 6 alin. (1) datorează cota de contribuţie de asigurări sociale conform prevederilor Codului fiscal.”

**45. La articolul 31, alineatele (2), (4) – (8) și (10) se abrogă.**

**46. La articolul 32, alineatele (1), (2) și (5) se abrogă.**

**47. La articolul 32 alineatul (3) se modifică şi va avea următorul cuprins:**

**”**(3) Plata contribuţiei de asigurări sociale datorate de asiguraţii prevăzuţi la art. 6 alin. (2) se face lunar de către aceştia sau, în numele lor, de către orice altă persoană, în contul casei teritoriale de pensii la care sunt asiguraţi, în baza contractului de asigurare.”

**48. Articolul 33 se modifică și va avea următorul cuprins:**

”Art. 33 – Baza lunară de calcul a contribuției de asigurări sociale, în cazul asiguraților sistemului public de pensii, cu excepția acelora care sunt asigurați în baza contractului de asigurare socială, este prevăzută în Codul fiscal.”

**49. Articolul 34 se abrogă.**

**50. Articolul 35 se abrogă.**

**51. Articolul 36 se modifică şi va avea următorul cuprins:**

” Art. 36 – Baza lunară de calcul a contribuţiei de asigurări sociale pentru asiguraţii prevăzuţi la art. 6 alin. (2), o constituie venitul lunar asiguratînscris în contractul de asigurare socială, dar nu mai puţin decât suma reprezentând câştigul salarial mediu brut utilizat la fundamentarea bugetului asigurărilor sociale.

**52. La articolul 37 alineatul (1) se modifică şi va avea următorul cuprins:**

”Art. 37 - (1) Nu se datorează contribuţie de asigurări sociale asupra sumelor expres exceptate, prevăzute în <LLNK 12003 0930 201 0 18>Codul fiscal, cu modificările şi completările ulterioare.”

**53. Articolul 38 se abrogă.**

**54. Articolul 39 se modifică și va avea următorul cuprins:**

”Art 39 - (1) Contribuţia de asigurări sociale prevăzută de lege pentru persoanele fizice care au calitatea de angajați sau pentru care există obligația plății contribuţiei de asigurări sociale se virează lunar de către angajator, la unitatea teritorială a Trezoreriei Statului la care acesta este luat în evidenţă ca plătitor de impozite şi taxe, împreună cu contribuţia de asigurări sociale pe care acesta o datorează, după caz, în calitate de contribuabil, bugetului asigurărilor sociale de stat.

(2) Contribuţia la fondul de pensii administrat privat, care este parte din contribuţia de asigurări sociale prevăzută pentru persoanele fizice care au calitatea de angajați sau pentru care există obligația plății contribuţiei de asigurări sociale datorată la sistemul public de pensii, se transmite de CNPP fondurilor de pensii administrate privat.

(3) Lunar, până cel târziu în data de 20 a lunii următoare celei în care plătitorii au depus declaraţia nominală de asigurare, CNPP transmite fiecărui administrator lista nominală de virare a sumelor către fondul de pensii pe care acesta îl administrează.

(4) Lunar, până cel târziu în data de 20 a lunii următoare celei în care angajatorul a depus declaraţia nominală de asigurare, CNPP virează către fiecare fond de pensii administrat privat, de la bugetul asigurărilor sociale de stat, suma reprezentând contribuţiile datorate acestor fonduri.”

**55. Articolul 40 se modifică şi va avea următorul cuprins:**

”(1) În cazul asiguraţilor prevăzuţi la art.6 alin. (2), termenul de plată a contribuţiei de asigurări sociale este până la data de 25 a lunii următoare celei pentru care se datorează plata.

(2) Pentru ceilalţi asiguraţi ai sistemului public de pensii termenul de plată a contribuţiei de asigurări sociale este prevăzut în Codul fiscal, cu modificările şi completările ulterioare.”

**56. Articolul 41 se modifică şi va avea următorul cuprins:**

”(1) Activitatea privind administrarea creanţelor provenind din contribuţii de asigurări sociale, datorate de persoanele fizice sau juridice care au calitatea de angajator sau de entităţile asimilate angajatorilor, precum şi de persoanele prevăzute la art. 6 alin. (1) pct. IV, precum și constatarea și sancționarea contravențiilor, se realizează de ANAF şi unităţile sale subordonate, în baza prevederilor Codului de procedură fiscală.

(2) ANAF și CNPP colaborează și fac schimb de informații privind declararea/achitarea contribuțiilor de asigurări sociale.”

**57. Articolul 42 se modifică şi va avea următorul cuprins:**

”Art. 42 – Pentru persoanele prevăzute la art. 6 alin. (2) activitatea de colectare a contribuţiilor de asigurări sociale se realizează de CNPP, prin casele teritoriale de pensii.”

**58. Articolul 43 se abrogă.**

**59. Articolul 44 se modifică şi va avea următorul cuprins:**

”Art. 44 - (1) În situaţia persoanelor asigurate pe baza declarației individuale de asigurare, declarației fiscale pe baza căreia se realizează declararea veniturilor care reprezintă baza lunară de calcul a contribuției de asigurări sociale în cazul persoanelor care realizează venituri din activităţi independente, neplata contribuţiei de asigurări sociale la termenul prevăzut de lege generează obligația de plată a unor dobânzi şi penalităţi de întârziere, calculate până la data achitării sumei datorate, inclusiv, conform reglementărilor legale în materie.

(2) În situația persoanelor asigurate pe baza contractului de asigurare socială, plata cu întârziere a contribuției de asigurări sociale generează obligația de plată a unor dobânzi și penalități de întârziere, conform reglementărilor legale în materie.

(3) Cota dobânzilor și penalităților de întârziere prevăzute la alin. (1) și (2) sunt cele stabilite prin Codul de procedură fiscală.

(4) Sumele reprezentând dobânzi și penalități de întârziere se fac venit la bugetul asigurărilor sociale de stat și se calculează conform reglementărilor legale în materie.

(5) Calculul dobânzilor și penalităților de întârziere se efectuează de către organul fiscal sau, după caz de către casa teritorială de pensii, competente conform legii.”

**60. Articolul 45 se modifică şi va avea următorul cuprins:**

”Art. 45 – (1) În sistemul public de pensii stagiul de cotizare se constituie din însumarea perioadelor pentru care s-a datorat contribuția la bugetul asigurărilor sociale de stat de către asigurat și, după caz, de către angajator, sau s-a datorat și plătit de către asigurații prevăzuți la art. 6 alin. (1) pct IV.

(2) În situația persoanelor prevăzute la art. 6 alin. (2), asigurate pe baza contractului de asigurare socială, stagiul de cotizare se constituie din însumarea perioadelor pentru care s-a datorat și plătit, conform legii, contribuția de asigurări sociale, inclusiv dobânzile și penalitățile de întârziere aferente.”

**61. La articolul 45 după alineatul (2) se introduce un nou alineat, alineatul (3), cu următorul cuprins:**

”(3) Dobânzile și penalitățile de întârziere datorate de persoanele prevăzute la alin. (2) se încasează de către casa teritorială de pensii competentă.”

**62. Articolul 46 se abrogă.**

**63. Articolul 48 se abrogă.**

**64. La articolul 49, litera g) de la alineatul (1) se abrogă.**

**65. Articolul 50 se modifică și va avea următorul cuprins:**

**”**(1) Stagiul de cotizare se certifică la cererea asiguraţilor sistemului public de pensii.”

**66. Articolul 51 se completează cu patru noi alineate, alineatele (2) – (5), cu următorul cuprins:**

”(2) Persoanele care îndeplinesc condițiile pentru obținerea mai multor categorii de pensii dintre cele prevăzute la alin. (1), optează pentru obținerea uneia dintre acestea.

(3) Persoanele care îndeplinesc condițiile pentru obținerea mai multor pensii de serviciu/indemnizație pentru limită de vârstă, reglementate de legi cu caracter special, optează pentru obținerea uneia dintre acestea.

(4) Pensia din sistemul public de pensii nu poate fi cumulată cu o pensie de serviciu/indemnizație pentru limită de vârstă reglementate de legi cu caracter special.

(5) Prevederile alin. (4) nu se aplică situației în care, persoana îndeplinește atât condițiile pentru acordarea pensiei din sistemul public de pensii cât și cele pentru acordarea unei pensii dintr-un sistem propriu de asigurări sociale neintegrat sistemului public de pensii.”

**67. Articolul 52 se modifică și va avea următorul cuprins:**

”Art. 52 - Pensia pentru limită de vârstă se cuvine persoanelor care îndeplinesc, cumulativ, la data pensionării, condiţiile privind vârsta standard de pensionare şi stagiul minim de cotizare prevăzute de prezenta lege”.

**68. Articolul 54 se abrogă.**

**69. La articolul 55, alineatul (1), litera b) se modifică și va avea următorul cuprins:**

”b) conform tabelului nr. 2, în situația persoanelor care au realizat stagii de cotizare în grupa I de muncă, potrivit legislației anterioare datei de 1 aprilie 2001, precum și în situația celor care au realizat stagii de cotizare în locurile de muncă încadrate în condiții speciale prevăzute la art. 30 alin. (1);”

**70. Denumirea primei coloane a Tabelului 2 de la articolul 55 alineatul (1), litera b), se modifică și va avea următorul cuprins:**

”Stagiul de cotizare realizat în grupa I de muncă și condiții speciale (ani împliniți).”

**71. Alineatul (2) al articolului 55 se modifică și va avea următorul cuprins:**

”(2) Persoanele care au realizat stagii de cotizare atât în sistemul public de pensii, cât și în sisteme neintegrate acestuia, beneficiază de reducerea vârstelor standard de pensionare, în condițiile prevăzute la alin. (1) lit. a) și b), numai pentru stagiile de cotizare realizate în sistemul public de pensii.”

**72. Articolul 59 se completează cu un alineat nou, alineatul (2), cu următorul cuprins:**

”(2) În înțelesul prezentei legi, este ”nevăzător” persoana care prezintă deficiență vizuală gravă, din cauza căreia este încadrată în grad de handicap grav.”

**73. Alineatul (3) de la articolul 60 se modifică și va avea următorul cuprins:**

”(3) Vârstele de pensionare reduse în condiţiile alin. (2) nu pot fi mai mici de 50 de ani pentru femei şi de 52 de ani pentru bărbaţi.”

**74. La articolul 62 alineatul (2) se abrogă.**

**75. La articolul 62 alineatul (3) se modifică și va avea următorul cuprins:**

”(3) La stabilirea stagiului de cotizare necesar acordării pensiei anticipate nu se iau în considerare perioadele asimilate prevăzute la art. 49 alin. (1) lit. a) – c).”

**76. La articolul 65 alineatul (2) se abrogă.**

**77. La articolul 65 alineatul (3) se modifică și va avea următorul cuprins:**

”(3) La stabilirea stagiului de cotizare necesar acordării pensiei anticipate parțiale nu se iau în considerare perioadele asimilate prevăzute la art. 49 alin. (1) lit. a) – c).”

**78. La articolul 68, preambulul alineatului (1) se modifică și va avea următorul cuprins:**

”Art. 68 – (1) Pensia de invaliditate se cuvine persoanelor care nu au împlinit vârsta standard de pensionare prevăzută în anexa nr. 5 și care și-au pierdut total sau cel puțin jumătate din capacitatea de muncă, din cauza:”

**79. La articolul 68, după alineatul (1) se introduce un nou alineat, alineatul (11), cu următorul cuprins:**

”(11) De prevederile alin. (1) lit. (c) beneficiaza persoanele care au realizat stagiu de cotizare de cel puțin 2 ani din ultimii 5 ani anteriori datei încadrării în grad de invaliditate.”

**80. La articolul 68 alineatul (2) se modifică și va avea următorul cuprins:**

”Beneficiază de pensie de invaliditate, în condițiile prevăzute la alin. (1) și persoanele care se află în situațiile prevăzute la art. 49 alin. (1) lit. c).”

**81. La articolul 70, alineatul (1) se modifică și va avea următorul cuprins:**

”Art. 70 – (1) Criteriile şi normele pe baza cărora se face încadrarea în gradele I, II şi III de invaliditate se stabilesc prin hotărâre a Guvernului, la propunerea Ministerului Muncii şi Justiţiei Sociale, cu avizul Ministerului Sănătăţii”.

**82. La articolul 70, alineatul (2) se modifică și va avea următorul cuprins:**

**”**(2) CNPP, prin intermediul Institutului Naţional de Expertiză Medicală şi Recuperare a Capacităţii de Muncă, organizează, îndrumă şi controlează activitatea de expertiză medicală şi recuperare a capacităţii de muncă.”

**83. La articolul 71 alineatele (1) - (3), (6) și (9) se modifică și vor avea următorul cuprins:**

” **83. La articolul 71 alineatele (1) - (3), (6) și (9) se modifică și vor avea următorul cuprins:**

”Art. 71 - (1) Evaluarea capacităţii de muncă, în vederea stabilirii gradului de invaliditate, se face, la cerere, până la data împlinirii vârstei standard de pensionare prevăzută de prezenta lege, de către medicul specializat în expertiza medicală a capacităţii de muncă din cadrul Institutului Naţional de Expertiză Medicală şi Recuperare a Capacităţii de Muncă, denumit în continuare medic expert al asigurărilor sociale.

(2) Pentru evaluarea capacităţii de muncă, cererea şi documentele medicale ale solicitantului se depun la cabinetul de expertiză medicală a capacităţii de muncă din cadrul Institutului Naţional de Expertiză Medicală şi Recuperare a Capacităţii de Muncă, în funcţie de domiciliul solicitantului.

(3) În urma examinării clinice şi analizării documentelor medicale, medicul expert al asigurărilor sociale completează raportul de expertiză medicală a capacităţii de muncă şi emite decizia medicală asupra capacităţii de muncă.

………………………………………………………………………………

(6) Decizia medicală asupra capacităţii de muncă poate fi contestată, în termen de 30 de zile de la comunicare, la comisiile medicale de contestaţii.

………………………………………………………………………………

(9) Deciziile comisiilor medicale de contestaţii date în soluţionarea contestaţiilor prevăzute la alin. (8) pot fi atacate la instanţele judecătoreşti competente în termen de 30 de zile de la comunicare.”

**84. Articolul 75 se modifică și va avea următorul cuprins:**

”Art. 75 - (1) La stabilirea pensiei de invaliditate se acordă un stagiu potenţial, determinat ca diferenţă între stagiul complet de cotizare prevăzut în anexa nr. 5 şi stagiul de cotizare realizat până la data acordării/solicitării pensiei de invaliditate.

(2) Stagiul potenţial rezultat conform alin. (1) nu poate fi mai mare decât stagiul de cotizare pe care persoana l-ar fi putut realiza de la data acordării pensiei de invaliditate până la împlinirea vârstei standard de pensionare, prevăzută în anexa nr. 5, la care poate solicita pensie pentru limită de vârstă”.

**85. După alineatul (3) de la articolul 77 se introduce un alineat nou, alineatul (4), cu următorul cuprins:**

”(4) În cazul pensionarilor încadraţi în gradul I de invaliditate care beneficiază de pensie de invaliditate în mai multe sisteme de asigurări sociale, indemnizaţia pentru însoţitor se acordă de ultimul sistem în care aceştia au fost asiguraţi.”

**86. Alineatele (1) și (2) de la articolul 78 se modifică și vor avea următorul cuprins:**

”(1) Pensionarii de invaliditate sunt supuşi revizuirii medicale, periodic, în funcţie de afecţiune, la intervale cuprinse între un an şi 3 ani, până la împlinirea vârstelor standard de pensionare, la termenele stabilite de medicul expert al asigurărilor sociale.

(2) După fiecare revizuire medicală, medicul expert al asigurărilor sociale emite o nouă decizie medicală asupra capacităţii de muncă, prin care se stabileşte, după caz:

a) menţinerea în acelaşi grad de invaliditate;

b) încadrarea în alt grad de invaliditate;

c) redobândirea capacităţii de muncă”.

**87.** **Alineatul (2) al articolului 79 se modifică și va avea următorul cuprins:**

”(2) Constatarea situaţiilor prevăzute la alin. (1) lit. a) se face numai cu avizul Institutului Naţional de Expertiză Medicală şi Recuperarea Capacităţii de Muncă”.

**88. Articolul 80 se modifică și va avea următorul cuprins:**

”(1) Institutul Naţional de Expertiză Medicală şi Recuperarea Capacităţii de Muncă sau Centrele Regionale de Expertiză Medicală a Capacității de Muncă pot convoca pentru expertizare pensionarul de invaliditate. Concluziile expertizării sunt obligatorii şi definitive.

(2) Neprezentarea la Institutul Naţional de Expertiză Medicală şi Recuperarea Capacităţii de Muncă, la Centrele Regionale de Expertiză Medicală a Capacităţii de Muncă, din motive imputabile pensionarului, atrage suspendarea plăţii pensiei.

(3) Suspendarea plăţii pensiei prevăzute la alin. (2) se face începând cu luna următoare celei în care casa teritorială de pensii a fost informată, prin adresă, de neprezentarea la termenul de revizuire.”

**89. La articolul 81, alineatul (3) se modifică și va avea următorul cuprins:**

**”**(3) Casele teritoriale de pensii efectuează controlul asupra respectării programelor recuperatorii, pe baza normelor metodologice emise.”

**90. La articolul 86, alineatul (2) se modifică și va avea următorul cuprins:**

”(2) Soţul supravieţuitor are dreptul la pensie de urmaş, indiferent de vârstă şi de durata căsătoriei, dacă decesul soţului susţinător s-a produs ca urmare a unui accident de muncă sau a unei boli profesionale şi dacă nu realizează venituri lunare din activități dependente aflându-se în una dintre situațiile prevăzute la art. 6 alin. (1) pct. I lit. a) și b) sau pct. II, ori dacă acestea sunt mai mici de 35% din câştigul salarial mediu brut utilizat la fundamentarea bugetului asigurărilor sociale de stat”.

**91. Articolul 87 se modifică și va avea următorul cuprins:**

”Art. 87 - Soţul supravieţuitor care nu îndeplineşte condiţiile prevăzute la art. 85 şi la art. 86 alin. (1) beneficiază de pensie de urmaş pe o perioadă de 6 luni de la data decesului, dacă în această perioadă nu realizează venituri lunare din activități dependente aflându-se în una dintre situațiile prevăzute la art. 6 alin. (1) pct. I lit. a) și b) sau pct. II, sau dacă acestea sunt mai mici de 35% din câştigul salarial mediu brut utilizat la fundamentarea bugetului asigurărilor sociale de stat”.

**92. Articolul 88 se modifică și va avea următorul cuprins:**

”Art. 88 - Soţul supravieţuitor care are în îngrijire, la data decesului susţinătorului, unul sau mai mulţi copii în vârstă de până la 7 ani, beneficiază de pensie de urmaş până la data împlinirii de către ultimul copil a vârstei de 7 ani, în perioadele în care nu realizează venituri lunare din activități dependente aflându-se în una dintre situațiile prevăzute la art. 6 alin. (1) pct. I lit. a) și b) sau pct. II, sau dacă acestea sunt mai mici de 35% din câştigul salarial mediu brut utilizat la fundamentarea bugetului asigurărilor sociale de stat”.

**93. Articolul 92 se modifică şi va avea următorul cuprins:**

”Art. 92 – Copiii și soţul supravieţuitor care au dreptul la o pensie proprie şi îndeplinesc condiţiile prevăzute de lege pentru obţinerea pensiei de urmaş după suținătorul decedat pot opta pentru cea mai avantajoasă pensie.”

**94. Alineatul (1) al articolului 95 se modifică și va avea următorul cuprins:**

”(1) Punctajul mediu anual realizat de asigurat se determină prin împărţirea numărului de puncte rezultat din însumarea punctajelor anuale ale asiguratului la numărul de ani corespunzător stagiului complet de cotizare, prevăzut în anexa nr. 5”.

**95. La articolul 96 alineatele (2) și (3) se modifică și vor avea următorul cuprins:**

”(2) – Punctajul lunar se calculează prin raportarea câștigului salarial brut sau, după caz, a venitului lunar asigurat, care a constituit baza de calcul a contribuției de asigurări sociale, la câștigul salarial mediu brut din luna respectivă, comunicat de Institutul Național de Statistică.

(3) În situaţia asiguratului care contribuie la un fond de pensii administrat privat, punctajul lunar stabilit în condiţiile prezentei legi se corectează cu raportul dintre cota de contribuţie de asigurări sociale datorată la sistemul public de pensii de către asigurat, prevăzută de Codul fiscal, din care s-a dedus cota de contribuție aferentă fondului de pensii administrat privat şi cota de contribuţie prevăzută pentru persoanele fizice care au calitatea de angajați sau pentru care există obligația plății contribuţiei de asigurări sociale.”

**96. La articolul 97, la alineatul (1)** litera **b) se modifică și va avea următorul cuprins:**

”b) 25% din câștigul salarial mediu brut lunar din perioadele respective, în situațiile prevăzute la art. 49 alin. (1) lit. b), c) și f);”

**97. La articolul 98 alineatul (3) se modifică și va avea următoruil cuprins:**

”(3) Pentru perioadele în care persoana a beneficiat de plăți compensatorii , pentru care s-a achitat contribuția din bugetul asigurărilor pentru șomaj, la determinarea punctajului lunar se utilizează drepturile bănești lunare acordate care au constituit baza de calcul a contribuției de asigurări sociale.”

**98. Alineatele (4) și (5) ale articolului 98 se abrogă.**

**99. La articolul 99, alineatul (2) se abrogă.**

**100. La articolul 99, alineatul (3) se modifică și va avea următorul cuprins:**

”(3) Majorarea punctajului lunar prevăzută la alin. (1) nu se acordă pentru perioadele în care se cumulează pensia cu venituri de natură salarială”.

**101. Articolul 100 se modifică și va avea următorul cuprins:**

”Art. 100 - Persoanele care au desfăşurat activităţi în locuri de muncă încadrate în grupele I şi a II-a de muncă, potrivit legislaţiei anterioare datei de 1 aprilie 2001, cele care au desfăşurat activităţi în locuri de muncă încadrate în condiţii deosebite sau condiţii speciale, potrivit legii, beneficiază de majorarea punctajelor lunare realizate în perioadele respective, după cum urmează:

a) cu 25% pentru perioadele în care au desfăşurat activităţi în locuri încadrate în grupa a II-a de muncă, potrivit legislaţiei anterioare datei de 1 aprilie 2001, sau în locuri de muncă încadrate în condiţii deosebite, potrivit legii;

b) cu 50% pentru perioadele în care au desfăşurat activităţi în locuri încadrate în grupa I de muncă, potrivit legislaţiei anterioare datei de 1 aprilie 2001, sau în locuri de muncă încadrate în condiţii speciale, potrivit legii”.

**102. Articolul 101 se modifică și va avea următorul cuprins:**

”Art. 101 – CNPP certifică asiguraților, în condițiile art. 50, punctajul anual și punctajul cumulat pentru perioadele de cotizare”.

**103. La articolul 103 alineatele (2) și (3) se modifică și vor avea următorul cuprins:**

”(2) Cererea de pensionare, împreună cu actele prin care se dovedeşte îndeplinirea condiţiilor prevăzute de prezenta lege, se depune, începând cu data îndeplinirii acestor condiţii, la casa teritorială de pensii competentă, în a cărei rază domiciliază persoana.

(3) În aplicarea instrumentelor juridice cu caracter internaţional la care România este parte, persoanele domiciliate în străinătate pot transmite cererea prin care solicită pensie din sistemul public de pensii, împreună cu actele prin care se dovedeşte îndeplinirea condiţiilor prevăzute de prezenta lege, la casa teritorială de pensii competentă, în funcţie de ultimul loc în care au fost asigurate în România.”

**104. La articolul 103 alineatul (5) se abrogă.**

**105. La articolul 104, alineatul (2) se modifică și va avea următorul cuprins:**

”(2) Pensiile se stabilesc prin decizie a casei teritoriale de pensii, emisă în condiţiile prevăzute de prezenta lege, şi se acordă de la data înregistrării cererii.”

**106. La articolul 104, alineatul (3) lit. a) se modifică și va avea următorul cuprins:**

“a) de la data încetării plății indemnizației pentru incapacitate temporară de muncă sau, după caz, de la data incetării calității de asigurat, cu excepția persoanelor asigurate pe bază de contract de asigurare socială și a acelora care, conform prevederilor art. 118 pot cumula pensia cu respectivele venituri, dacă cererea a fost înregistrată în termen de 30 de zile de la data emiterii deciziei medicale asupra capacității de muncă, în situația pensiei de invaliditate acordate persoanei care, la data emiterii deciziei medicale, are calitatea de asigurat;”

**107. Articolul 105 se modifică și va avea următorul cuprins:**

”Art. 105 – (1) În sistemul public de pensii, pensiile se plătesc de la data acordării, stabilită prin decizia casei teritoriale de pensii, cu excepția pensiei anticipate și a pensiei anticipate parțiale, care se plătesc de la data încetării calității de asigurat.

(2)  În situația persoanelor asigurate pe bază de contract de asigurare socială și a acelora care, conform prevederilor art. 118 pot cumula pensia cu alte venituri, plata pensiei anticipate și a pensiei anticipate parțiale nu este condiționată de încetarea calității de asigurat.”

**108. La articolul 106 alineatele (1) și (4) se modifică și vor avea următorul cuprins:**

”Art. 106 – (1) Admiterea sau respingerea cererii de pensionare se face prin decizie emisă de casa teritorială de pensii, în termen de 45 de zile de la data înregistrării cererii.

..........................................................................................................

(4) Decizia casei teritoriale de pensii se comunică persoanei care a solicitat pensionarea, în termen de 5 zile de la data emiterii.”

**109. La articolul 107, alineatele (1) și (3) se modifică și vor avea următorul cuprins:**

”(1) În situaţia în care, ulterior stabilirii şi/sau plăţii drepturilor de pensie, se constată diferenţe între sumele stabilite şi/sau plătite şi cele legal cuvenite, casa teritorială de pensii operează, din oficiu sau la solicitarea pensionarului, modificările ce se impun, prin decizie de revizuire.

……………………………………………………………………………….

(3) Pensia poate fi recalculată prin adăugarea veniturilor și/sau a stagiilor de cotizare,/stagiilor assimilate stagiilor de cotizare prevăzute de lege, precum și a altor elemente de natură să conducă la modificarea drepturilor de pensie, nevalorificate la stabilirea acesteia.”

**110. Articolul 109 se modifică și va avea următorul cuprins:**

”Art. 109 (1) Plata pensiei se face, în funcţie de opţiunea pensionarului, după cum urmează:

a) la domiciliul pensionarului, în condiţiile stabilite prin convenţiile încheiate între CNPP și „Compania Nationala Posta Romana.”

b) în cont curent sau în cont de card, în condiţiile stabilite prin convenţiile încheiate între CNPP și băncile comerciale, precum si intre CNPP si alte institutii de credit, conform legii.

(2) Prevederile alin. (1) se aplică şi în situaţia celorlalte drepturi băneşti pentru stabilirea şi plata cărora competenţa revine, potrivit legii, caselor teritoriale de pensii.

(3) In situatia persoanelor care beneficiaza atat de pensie, cat si de alte drepturi banesti, plata acestora se face prin aceeași modalitate de plată, la aceeași adresă sau în același cont curent sau cont de card, pentru toate drepturile cuvenite aceleiași persoane.

(4) CNPP, prin casele teritoriale de pensii, transmite lunar beneficiarilor, prin bănci sau prin furnizorul universal în domeniul serviciilor poștale, drepturile prevăzute la alin. (1) și (2).

(5) În situația beneficiarilor care au optat pentru efectuarea plății drepturilor banesti la domiciliu, furnizorul universal în domeniul serviciilor poștale remite lunar acestora drepturile bănești și documentul de plată întocmit de CNPP.

(6) În situația beneficiarilor care au optat pentru efectuarea plății drepturilor prevăzute la alin. (1) si (2) în cont curent sau în cont de card, documentul de informare cu privire la sumele plătite, întocmit de CNPP, este transmis lunar la domiciliul acestora, cu serviciul de corespondență standard.”

**111. Articolul 110 se modifică și va avea următorul cuprins:**

”Art 110 - (1) Cheltuielile cu transmiterea, către beneficiar, a drepturilor de care beneficiază prevăzute la art. 109 alin. (1) şi (2), precum şi cele cu transmiterea documentelor de informare la domiciliul beneficiarilor din România se suportă din bugetele din care se finanţează drepturile respective şi se determină după cum urmează:

a) prin aplicarea unui procent asupra sumelor plătite, în situaţia în care achitarea drepturilor se face la domiciliul beneficiarilor;

b) prin stabilirea unui tarif, pentru un document de informare, în situaţia în care beneficiarii au optat pentru plata în cont curent sau în cont de card;

c) prin stabilirea unui comision bancar, negociabil, în situaţia în care plata drepturilor se face în cont curent sau în cont de card.

(2) Procentul şi tariful prevăzute la alin. (1) lit. a) şi b) se stabilesc prin legea bugetului asigurărilor sociale de stat.

(3) Procentul prevăzut la alin. (1) lit. a) se stabileşte astfel încât cheltuielile totale de transmitere să nu depăşească 1% din valoarea totală a sumelor plătite.

(4) Comisionul bancar prevăzut la alin. (1) lit. c) se stabileşte astfel încât cheltuielile totale de transmitere să nu depăşească 0,15% din valoarea totală a sumelor plătite.”

**112. La articolul 111, alineatele (1) și (3) se modifică și vor avea următorul cuprins:**

”(1) Beneficiarii drepturilor băneşti stabilite de casele teritoriale de pensii, care nu au domiciliul în România, pot opta pentru transferul în străinătate al acestor drepturi, în condiţiile legii.

……………………………………………………………………………..

(3) Cheltuielile generate de transferul în străinătate al prestaţiilor de asigurări sociale, inclusiv comisioanele de schimb valutar, se suportă de beneficiar, cu excepţia plăţilor care intră sub incidenţa <LLNK 12009 113180 301 0 47>Ordonanţei de urgenţă a Guvernului nr. 113/2009 privind serviciile de plată, aprobată cu modificări prin <LLNK 12010 197 10 201 0 18>Legea nr. 197/2010, în cazul acestora din urmă comisioanele fiind suportate, proporţional, de către beneficiar şi de către casele teritoriale de pensii.”

**113. Articolul 112 se modifică și va avea următorul cuprins:**

”Art. 112 - Procedurile referitoare la efectuarea operaţiunilor de plată a drepturilor băneşti se aprobă prin ordin al Președintelui CNPP.”

**114. La articolul 113, alineatul (3) se modifică și va avea următorul cuprins:**

**”**(3) Instanţele judecătoreşti au obligaţia să comunice, în scris, informaţiile de natură să conducă la încetarea plăţii pensiei, în termen de 10 zile de la data rămânerii definitive a hotărârii pronunţate în situaţia prevăzută la alin. (1) lit. h), casei teritoriale de pensii în evidenţele căreia se află pensionarul condamnat.”

**115. Articolul 116 se modifică și va avea următorul cuprins:**

”Art. 116 - Încetarea, suspendarea sau reluarea plăţii pensiei, cât şi orice modificare a drepturilor de pensie se fac prin decizie emisă de casele teritoriale de pensii, în condiţiile respectării regimului juridic al deciziei de înscriere la pensie.”

**116. Articolul 117 se modifică și va avea următorul cuprins:**

”Art. 117 - Prevederile prezentei legi, referitoare la stabilirea şi modificarea drepturilor, la încetarea, suspendarea şi reluarea plăţii acestora, se aplică şi indemnizaţiilor acordate prin legi speciale, a căror stabilire şi plată se află, potrivit legii, în competenţa materială a caselor teritoriale de pensii, cu excepţia situaţiilor în care legea specială de reglementare dispune altfel.”

**117. Articolul 119 se modifică și va avea următorul cuprins:**

”Art. 119 - Pensionarii sistemului public de pensii sunt obligaţi să comunice casei teritoriale de pensii în evidenţele căreia se află, orice schimbare în situaţia proprie, de natură să conducă la modificarea condiţiilor în funcţie de care a fost stabilită sau se plăteşte pensia, în termen de 15 zile de la data apariţiei acesteia.”

**118. La articolul 122, alineatele (5) și (6) se modifică și vor avea următorul cuprins:**

”(5) Criteriile pe baza cărora se acordă bilete pentru tratament balnear, precum şi nivelul contribuţiei băneşti individuale a asiguraţilor şi a pensionarilor se aprobă anual, prin ordin al Președintelui CNPP.

(6) Locurile de tratament balnear se asigură în unităţile de tratament din proprietatea CNPP si, in completare, prin contracte incheiate, potrivit legii, cu alte unitati de profil. La încheierea contractelor se va ţine seama de gradul de solicitare al beneficiarilor, de categoria de confort oferita precum și de nivelul mediu al tarifelor, stabilit de CNPP, ce poate fi suportat din bugetul asigurărilor sociale de stat conform legilor bugetare anuale.”

**119. Articolul 128 se abrogă.**

**120. La articolul 129, litera a) de la alineatul (1) se abrogă.**

**121. La articolul 129 preambulul alineatului (1) și litera c) se modifică și vor avea următorul cuprins:**

**”**129 **–** (1) Ajutorul de deces se achită în termen de 3 zile lucrătoare de la solicitare de:

c) casa teritorială de pensii, în cazul decesului pensionarului sau al asiguratului prevăzut la art. 6 alin. (1) pct. I, II și IV şi alin. (2), respectiv al unui membru de familie al acestuia”.

**122. Titlul Capitolului VI se modifică și va avea următorul cuprins:**

**”**Cap. VI – Casa Națională de Pensii Publice”

**123. La articolul 131 alineatul (8) se modifică și va avea următorul cuprins:**

”(8) CNPP are în subordine Centrul Naţional de Formare Profesională a Personalului din domeniul asigurărilor sociale, ca instituţie cu personalitate juridică şi autonomie ştiinţifică, iar cheltuielile curente şi de capital se suportă din bugetul asigurărilor sociale de stat.”

**124. Articolul 132 se abrogă.**

**125. Titlul Secțiunii I de la Capitolul VI se modifică și va avea următorul cuprins:**

”Secțiunea I – Organizarea CNPP”

**126. La articolul 133, alineatele (1), (5), (6), (8) și (10) se modifică și vor avea următorul cuprins:**

Art. 133 **-** (1) Conducerea CNPP este asigurată de preşedinte şi consiliul de administraţie, compus din 19 persoane, dintre care un preşedinte şi 18 membri.

………………………………………………………………………………

(5) Membrii consiliului de administraţie sunt reprezentanţi ai Guvernului, patronatelor, sindicatelor şi pensionarilor, după cum urmează:

a) 5 reprezentanţi ai Guvernului, desemnaţi de ministrul muncii și justiției sociale;

b) 5 reprezentanţi ai patronatelor, desemnaţi de organizaţiile patronale reprezentative la nivel naţional;

c) 5 reprezentanţi ai sindicatelor, desemnaţi de organizaţiile sindicale reprezentative la nivel naţional;

d) 3 reprezentanţi ai pensionarilor, desemnaţi de organizaţiile naţionale ale pensionarilor.

(6) Sunt reprezentative la nivel naţional organizaţiile patronale şi sindicale care îndeplinesc condiţiile prevăzute de Legea nr. 62/2011 privind dialogul social, republicată, cu modificările şi completările ulterioare.

……………………………………………………………………………….

(8) Consiliul de administraţie funcţionează în mod legal în prezenţa a cel puţin 13 dintre membrii săi.

………………………………………………………………………………

(10) În cazul încetării mandatului, ca urmare a revocării, a demisiei sau a decesului, vor fi numite, respectiv desemnate, alte persoane.”

**127. Articolul 133, se completează cu un alineat nou, alineatul (11), cu următorul cuprins:**

” (11) Indemnizaţia de şedinţă pentru membrii consiliului de administraţie se stabilește la nivelul a 10% din indemnizația preşedintelui; indemnizația secretarului consiliului de adminisrație se stabilește la nivelul a 5 % din indemnizația preşedintelui; totalul sumelor cuvenite unui membru al consiliului de administraţie, ca urmare a participării la şedinţe, nu poate depăşi, într-o lună, 20% din indemnizația preşedintelui.”

**128. La articolul 134, alineatul (2) se modifică și va avea următorul cuprins:**

”(2) Statutul cuprinde în mod obligatoriu atribuţiile consiliului de administraţie, ale preşedintelui CNPP, modul de organizare şi funcţionare a CNPP, precum și atribuţiile caselor teritoriale de pensii.”

**129. Articolul 135 se abrogă.**

**130. La articolul 136, alineatele (1) și (2) se modifică și vor avea următorul cuprins:**

”(1) Ministrul muncii şi justiţiei sociale este ordonator principal de credite pentru bugetul asigurărilor sociale de stat.

(2) Ministrul muncii și justiției sociale poate delega atribuțiile prevăzute de dispozițiile legale în vigoare pentru ordonatorul principal de credite bugetare, președintelui CNPP.”

**131. La articolul 136 alineatul (4) se abrogă.**

**132. La articolul 137 alineatul (2) se abrogă.**

**133. Titlul Secțiunii a 2 – a se modifică și va avea următorul cuprins:**

”Secțiunea a 2 – a

Atribuțiile CNPP și ale caselor teritorialede pensii”

**134. La articolul 138, literele c), d), h), i), k) și n) se abrogă.**

**135. La articolul 138 literele b), e), l), m) și o) se modifică și vor avea următorul cuprins:**

”b) furnizează datele necesare pentru fundamentarea şi elaborarea bugetului asigurărilor sociale de stat și bugetului de stat;

………………………………………………………………………………

e) stabileşte modalitatea tehnică de evidenţă a asiguraților la sistemul public de pensii, a drepturilor şi obligaţiilor de asigurări sociale în cazul contractelor de asigurare socială, precum şi a modului de colaborare cu Direcţia pentru Evidenţa Persoanelor şi Administrarea Bazelor de Date, cu ANAF și alte instituții publice și autorități ;

………………………………………………………………………………

l) asigură evidenţa, la nivel national, a tuturor contribuabililor la sistemul public de pensii, pe baza informațiilor transmise de ANAF, respectiv de casele teritoriale de pensii;

………………………………………………………………………………

m) asigură evidenţa, la nivel național, a drepturilor şi obligaţiilor de asigurări sociale în cazul contractelor de asigurare socială, pe baza codului numeric personal;

………………………………………………………………………………

o) organizează, coordonează și controlează activitatea de expertiză medicală şi recuperare a capacităţii de muncă;”

**136. Preambulul articolului 139 și literele a), b) și j) se modifică și vor avea următorul cuprins:**

”Art. 139 – În aplicarea prevederilor prezentei legi, casele teritoriale de pensii îndeplinesc, în principal, următoarele atribuții:

a) colectează și virează contribuțiile de asigurări sociale plătite de asigurații în baza contractului de asigurare socială prevăzut la art. 6 alin. (2) și contribuțiile pentru bilete de tratament balnear, în condițiile legii;

b) urmăresc încasarea veniturilor bugetului asigurărilor sociale de stat, altele decât cele administrate de ANAF;

………………………………………………………………………………..

j) organizează selecția, pregătirea și perfecționarea profesională a personalului propriu;”

**137. La articolul 139, literele d) – h) și m) se abrogă.**

**138. Articolul 139, se completează cu o literă nouă, litera d1) e), cu următorul conținut:**

”d1) e) stabilesc și plătesc, conform legii, drepturi de pensii, precum și alte drepturi prevăzute de legi cu caracter special;”

**139. La articolul 140, alineatul (3) se abrogă.**

**140. La articolul 141, alineatul (1) se modifică și va avea următorul cuprins:**

”Art. 141 – (1) Salarizarea personalului CNPP și al caselor teritoriale de pensii se realizează, potrivit legii.”

**141. La articolul 141, alineatul (3) se abrogă.**

**142. La articolul 144 litera i) se modifică și va avea următorul cuprins:**

”i) acordarea şi/sau plata eronată a ajutorului de deces de către instituţia care efectuează plata acestuia;”

**143. La articolul 144 literele a) – f), h) și j) – p) se abrogă.**

**144. La articolul 145 litera a) se modifică și va avea următorul cuprins:**

”a) cu amendă de la 500 lei la 1000 lei, cele prevăzute la lit. g) și i).

**145. La articolul 145 literele b) și c) se abrogă.**

**146. Articolul 146 se modifică și va avea următorul cuprins:**

”Art. 146 – Constatarea contravenţiilor prevăzute la art. 144 şi aplicarea sancţiunilor prevăzute la art. 145 se fac de către CNPP, prin casele teritoriale de pensii de către personalul acestora, împuternicit în acest sens.”

**147. La articolul 148, alineatul (2) se abrogă.**

**148. La articolul 149, alineatul (1) se modifică și va avea următorul cuprins:**

”(1) Deciziile de pensie emise de casele teritoriale de pensii pot fi contestate, în termen de 30 de zile de la comunicare, la instanța de judecată competentă.”

**149. La articolul 149, alineatele (2) și (3) se abrogă.**

**150. Articolele 150 și 151 se abrogă.**

**151. La articolul 153 literele a), b), c), e) și g) se modifică și vor vea următorul cuprins:**

”a) modul de calcul şi de depunere a contribuţiei de asigurări sociale, în cazul contractului de asigurare socială;

b) modul de stabilire a dobânzilor şi penalităţilor de întârziere, în cazul contractului de asigurare socială;

c) înregistrarea și evidenţa contribuţiei de asigurări sociale, în cazul contractului de asigurare socială;

e) deciziile comisiilor medicale regionale de contestaţii date în soluţionarea contestaţiilor privind deciziile medicale asupra capacității de muncă;

g) deciziile de pensionare emise de casele teritoriale de pensii;”

**152. La articolul 153 literele d), f) și j) se abrogă.**

**153. La articolul 154, alineatul (1) se modifică și va avea următorul cuprins:**

(1) Cererile îndreptate împotriva CNPP sau împotriva caselor teritoriale de pensii, având ca obiect drepturile de pensie și alte drepturi prevăzute de legi cu caracter special, se adresează instanţei în a cărei rază teritorială îşi are domiciliul reclamantul.”

**154. La articolul 159, alineatul (2) se abrogă.**

**155. La articolul 159, alineatul (3) se modifică și va avea următorul cuprins:**

”(3) Pentru perioadele prevăzute la art. 16 lit. c), dovada stagiului de cotizare, realizat în sistemul public de pensii, se face cu adeverinţa eliberata de Casele Teritoriale de Pensii pe baza declaraţiilor privind evidenţa nominală a asiguraţilor şi a obligaţiilor de plată către bugetul asigurărilor sociale de stat, a declaraţiei individuale de asigurare, a declarației nominale de asigurare sau a contractului de asigurare socială, după caz”.

**156. La articolul 160, alineatul (2) se abrogă.**

**157. La articolul 162, alineatul (6) se abrogă.**

**158. După articolul 162 se introduce un nou articol, articolul 1621, cu următorul cuprins:**

”Art. 1621 - Persoanele care, până la data de 1 ianuarie 2018, au beneficiat de plăţi compensatorii, pentru care s-a achitat contribuţia din bugetul asigurărilor pentru şomaj, la determinarea punctajului lunar se utilizează suma obţinută în urma aplicării asupra drepturilor primite a raportului dintre cota de contribuţie individuală de asigurări sociale şi cota de contribuţie de asigurări sociale aprobată pentru locurile de muncă în condiţii normale.”

**159. La articolul 163, alineatul (4) se abrogă.**

**160. La articolul 164 alineatul (2) și litera b) de la alineatul (5) se modifică și vor avea următorul cuprins:**

”(2) Pentru perioadele asimilate prevăzute la art. 49 alin. (1) lit. a)-c), anterioare datei de 1 aprilie 2001, la determinarea punctajului lunar se utilizează salariul minim pe economie, brut sau net, după caz, sau salariul de bază minim brut pe ţară din perioadele respective.”

………………………………………………………………………………

b) 25% din salariul mediu brut lunar pe economie din perioadele respective, în situaţiile prevăzute la art. 49 alin. (1) lit. b) și c).”

**161. Articolul 167 se abrogă.**

**162. La articolul 172 alineatul (2) se modifică și va avea următorul cuprins:**

”(2) Pentru perioadele anterioare datei de 1 aprilie 2001, în care o persoană a fost asigurată simultan la sistemul de asigurări sociale şi pensii pentru agricultori, şi la sistemul de asigurări sociale de stat, la stabilirea punctajului se cumulează veniturile asigurate din perioadele respective.”

**163. La articolul 172 alineatul (3) se abrogă.**

**164. La articolul 175 alineatul (1) se abrogă.**

**165. La articolul 175 alineatul (2) se modifică și va avea următorul cuprins:**

”(2) - Modelul contractului de asigurare socială, precum şi modelele deciziilor de pensie/drepturi prevăzute de legile cu caracter special se aprobă prin ordin al presedintelui CNPP .”

**166. Articolul 177 se abrogă.**

**167. După articolul 178 se introduce un articol nou, articolul 1781 cu următorul cuprins:**

”(1) La data de 1 ianuarie 2018 Comisia Centrală de Contestații din cadrul CNPP se desființează.

(2) Pensionarii ale căror contestații, la deciziile de pensie emise de casele teritoriale de pensii, nu au fost soluționate de Comisia Centrală de Contestații până la data prevăzută la alin. (1), se pot adresa instanței judecătorești competente cu soluționarea litigiilor de asigurari sociale, în termen de 90 de zile de la această dată.

(3) În aplicarea dispozițiilor alin. (2), casele teritoriale de pensii au obligația ca, în termen de 30 de zile de la data prevăzută la alin. (1), să notifice pensionarii pe care îi au în evidență cu contestații nesoluționate de Comisia Centrală de Contestații.

(4) Începând cu data prevăzută la alin. (1), instanțele judecătorești competente judecă respectivele cauze fără a mai fi necesară soluționarea contestațiilor de către Comisia Centrală de Contestații.”

**168. Articolul 179 se modifică și va avea următorul cuprins:**

”(1) În cazul sumelor încasate necuvenit cu titlu de prestații de asigurări sociale/alte drepturi prevăzute de legi speciale, casele teritoriale de pensii emit decizii de recuperare, în sarcina beneficiarilor prin care se stabilește obligația de restituire a acestor sume.

(2) Sumele prevăzute la alin. (1) se stabilesc în limita termenului general de prescripție.

(3) Decizia de recuperare a sumelor încasate necuvenit cu titlu de prestații de asigurări sociale constituie titlu executoriu.

(4) În cazul ajutorului de deces plătit necuvenit prin intermediul altor instituții, recuperarea sumelor se efectuează de instituţia plătitoare a ajutorului de deces, în condițiile legii.

(5) Debitele reprezentând prestații de asigurări sociale, mai mici de 40 lei, nu se mai urmăresc.

(6) Actualizarea sumei prevăzute la alin. (5), ca urmare a modificării prevederilor legale în materie, se face prin Ordin al Președintelui CNPP.

(7) Sumele rămase nerecuperate de pe urma beneficiarilor decedați nu se mai urmăresc.

(8) Sumele cu titlu de pensii/alte drepturi prevăzute de legi speciale virate din eroare, ulterior decesului, în contul bancar al titularului, eroare determinată de necomunicarea, până la data efectuării viramentului, prin orice mijloace, către casa teritorială de pensii a cauzei de încetare a plății drepturilor, aceasta are obligația de a efectua demersuri în vederea identificării persoanei care a încasat sumele respective.

(9) In situația în care, în urma demersurilor efectuate, persoana care a încasat necuvenit prestația nu poate fi identificată în termen de 3 ani de la data decesului titularului dreptului, suma încasată necuvenit nu se mai urmărește.”

**169. Articolul 181 se modifică și va avea următorul cuprins:**

”(1) Debitele provenite din prestații de asigurări sociale se recuperează prin reținere/compensare cu drepturile lunare plătite debitorului prin casele teritorale de pensii.

(2) Reținerile/compensările prevăzute la alin. (1) se efectuează de casele teritoriale de pensii, cu respectarea limitelor stabilite de Codul de procedură civilă pentru executarea silită.

(3) În cazul în care, recuperarea debitului conform prevederilor alin. (1) și (2) nu se poate face în termen de maxim 3 ani de la data la care s-a efectuat prima reținere, casa teritorială de pensii se poate adresa, în vederea recuperării, executorului judecătoresc, în condițiile Codului de procedură civilă.”

**170. Articolul 182 se modifică și va avea următorul cuprins:**

”Art, 182 - Angajatorii, persoane fizice şi juridice, sunt obligaţi să pună la dispoziţia CNPP și/sau a caselor teritoriale de pensii, datele şi documentele necesare întocmirii evidenţelor privind stagiul de cotizare.

**171. Articolul 184 alineatul (1) se modifică și va avea următorul cuprins:**

”(1) - Baza de date privind asiguraţii sistemului public de pensii este proprietatea CNPP şi are caracter confidenţial.”

**172. La articolul 184 alineatul (2) se abrogă.**

**173. Articolul 185 se modifică și va avea următorul cuprins:**

”Art.185 - Stabilirea şi plata unor drepturi finanţate din bugetul de stat se efectuează de CNPP, prin casele teritoriale de pensii.”

**174. După articolul 185 se introduce un articol nou, articolul 1851, cu următorul conținut:**

”Art. 1851 (1) Pentru efectuarea operaţiunilor legate de întocmirea şi transmiterea documentelor de plată a prestaţiilor stabilite și achitate de către alte instituții, CNPP încasează contravaloarea cheltuielilor materiale şi a manoperei aferente serviciilor efectuate.

(2) Sumele rezultate ca urmare a aplicării prevederilor alin. (1) constituie venituri ale bugetului asigurărilor sociale de stat.”

**175. Articolul 186 se abrogă.**

**176. Articolul 191 se modifică și va avea următorul cuprins:**

”Art. 191 - (1) Expertizele dispuse de instanţele judecătoreşti în litigiile de asigurări sociale se efectuează si de experţi specializaţi în asigurări sociale, pregătiți de Centrul Naţional de Formare Profesională a Personalului din domeniul asigurărilor sociale, din subordinea CNPP.

(2) În vederea pregătirii şi atestării experţilor specializaţi în asigurări sociale, Ministerul Justiţiei, Ministerul Muncii și Justiției Sociale și CNPP efectuează modificările necesare în legislaţia specifică.”

**177. La articolul 192, alineatul (2) se modifică și va avea următorul cuprins:**

”(2) Perioadele asimilate stagiului de cotizare, prevăzute la art. 49 alin. (1) lit. b) și c), care constituie şi vechime în muncă sau în serviciu în sistemele proprii de asigurări sociale neintegrate sistemului public de pensii, se iau în calcul, opţional, în unul dintre sisteme.”

**178. După articolul 192 se introduce un articol nou, articolul 1921, cu următorul cuprins:**

” Art. 1921 - (1) Persoanele ale căror drepturi de pensie, acordate de casele teritoriale de pensii în perioada 1 ianuarie 2011 - 31 decembrie 2015, care au realizat stagii de cotizare atât în sistemul pensiilor militare de stat cât și în sistemul public de pensii pot solicita recalcularea pensiei prin excluderea perioadelor realizate în sistemul pensiilor militare de stat.

(2) In situația prevăzută la alin. (1) se păstrează dreptul la categoria de pensie de care beneficiază la data recalculării, considerându-se îndeplinite condițiile de acordare a dreptului. Punctajul mediu anual rezultat în urma recalculării este cel corespunzator stagiilor de cotizare realizate în sistemul public de pensii .

(3) În cazul pensiilor anticipate parțiale, recalculate conform prevederilor alin. (1), se păstrează procentul de diminuare de la data stabilirii sau, după caz, de la data recalculării acestora.

(4) In situația reglementată la alin. (1) și alin. (2), perioadele asimilate stagiului de cotizare se valorifică într-unul dintre sisteme, în funcție de opțiunea beneficiarului .

(5) Drepturile rezultate în urma recalculării se cuvin și se acordă începând cu luna următoare solicitării.”

**179. Anexa nr. 6 se abrogă.**

Art. II - La data intrării în vigoare a prezentei Ordonațe de Urgență cabinetele teritoriale de Expertiză Medicală şi Recuperare a Capacităţii de Muncă, trec din subordinea Caselor Teritoriale de Pensii în subordinea Institutului Naţional de Expertiză Medicală şi Recuperare a Capacităţii de Muncă. Personalul cabinetelor teritoriale de Expertiză Medicală şi Recuperare a Capacităţii de Muncă se transfer la Institutului Naţional de Expertiză Medicală şi Recuperare a Capacităţii de Muncă cu drepturile salariale prevăzute în anexa numărul II cap. I pct. 1 din Legea nr. 153/2017.

**PRIM – MINISTRU**

**Mihai TUDOSE**